Vrou deur honde gebytArgieffoto ŉ 58-jarige vrou is Maandagoggend ernstig beseer nadat sy deur honde aangeval is toe sy haar eie hond wou beskerm. Athlenda Mathe, woordvoerder van Netcare 911, het gesê die voorval het by ŉ huis in Umgeni Viewestraat in Waterfall, noord van Pinetown in KwaZulu-Natal, plaasgevind. Daar word vermoed dat twee honde uit ŉ omliggende erf losgekom en die vrou se Jack Russell in haar erf aangeval het. Die honde se ras is in dié stadium nog onbekend. “Die vrou het haar hond probeer red toe sy deur die ander honde aangeval is. Sy is deur paramedici van Netcare 911 op die toneel gestabiliseer en na ŉ nabygeleë hospitaal geneem vir verdere behandeling,” het Mathe gesê. Die Jack Russell het ook wonde opgedoen en is na ŉ plaaslike veearts geneem vir behandeling.